
РЕПУБЛИКА СРБИЈА

ГРАД НИШ

ГРАДСКА УПРАВА ЗА ФИНАНСИЈЕ

БРОЈ:

ДАТУМ: 2023.године

На основу Закључка Градског већа о спровођењу јавне расправе о Нацрту одлуке о буџету Града Ниша за 2024. годину, број 1662-1/2023-03 од 01.12.2023. године, Градска управа за финансије сачињава

И З В Е Ш Т А Ј

О ЈАВНОЈ РАСПРАВИ

        У периоду од 01.12.2023. године од 1730 сати до 06.12.2023. године до 1500 сати спроведена је јавна расправа о Нацрту одлуке о буџету Града Ниша за 2024. годину.

На јавну расправу су позвани заинтересовани грађани, представници удружења грађана, представници штампаних и електронских медија, стручна и остала јавност да узму учешће у јавној расправи подношењем предлога, сугестија и мишљења о Нацрту одлуке о буџету Града Ниша за 2024. године на следећи начин:

- путем мејла: UF.Info@gu.ni.rs или непосредно у писаном облику на шалтеру Градске управе за финансије, Ниш, који се налази у приземљу зграде у Нишу, у Улици Николе Пашића бр. 24 у склопу Јединственог управног места, до 06.12.2023. године, до 1200 сати;

- усменим путем на трибини о Нацрту одлуке о буџету Града Ниша за 2024. године представника Града Ниша и заинтересованих грађана, представника удружења грађана, представника штампаних и електронских медија, стручне и остале јавности, која ће се одржати у Градској кући у Нишу, у Улици 7. јули број 2, дана 06. 12. 2023. године у термину од 1200 до 1500 сати.

Имајући у виду обавезу израде нацрта одлуке о буџету Града Ниша за 2024. годину, а у циљу заједничког одлучивања о томе шта се градити и на који начин трошити заједнички новац, Град Ниш је дана 22.08.2023. године позвао све суграђанке и суграђане да своје предлоге и сугестије за 2024. годину доставе најкасније до 10. септембра на мејл адресу UF.Info@gu.ni.rs или поштом на адресу Градска управа за финансије, Ниш, Улица Николе Пашића бр. 24.

Такође су представници власти у непосредном контакту са грађанима током раговора у Градској кући са свима који су долазили на пријем код Граденачелнице Града Ниша, тако и на терену омогућили суграђанкама и суграђанима да дају своје предлоге и сугестије како на најбољи начин искористити средства у буџету Града Ниша за 2024. годину.

Велики број предлога и сугестија који су заинтересоване суграђанке и суграђани доставили на мејл адресу UF.Info@gu.ni.rs или саопштили представницимка Града током непосредног контакта је прихваћен и обухваћен у Нацрту одлуке о буџету Града Ниша за 2024. годину.

Предлоге, примедбе и мишљења на адресу Градске управе за финансије доставили су следећи предлагачи:

1. Јелена Петковић – председница Организације „ДАН“, која је предложила да се у 2024. години повећа број услуга личног пратиоца дедета и услуге персоналне асистенције;
2. Ана Саћиповић – Удружење Ромкиња „Освит“, која је предложила да се повећају средства за пружање услуга СОС телефона;
3. Снежана Јовановић, која предлажила да се повећају средства у буџету за 2024. годину за Evergrin festival, размотрити могућност да се крене у изградњи концертне дворане како би постали регионални културни центар, предложила је и да се у насељу Дуваниште поставе више канти за смеће и конејнери или запослили људи који би свакодневно одржавали овај део града чистим ;
4. Проф. др. Зоран Перишић, који је предложио да се предвиде средства за рехабилитацију, односно изградњу улице Петра Сератлића и улице Светлане Велмар Јанковић ;
5. Гордана Јанковић – шеф одсека за за ЛЕР Градске општине Пантелеј, која је доставила предлог за израду програма радова изградње недостајуће инфраструктуре и реконструкције на територији наведене општине;
6. Сања Гроздановић Матић, која је предложила изградњу кружног тока на раскрсници на којој се Булевар Немањића укршта са улицама Бранка Миљковића, Другог српског устанка и Жарка Ђурића као и изградњу тротоара у улици Јужноморавских бригада од раскрснице са улицом Бранка Миљковића до раскрснице са улицом Златка Балоковића;
7. Борис Ђинђић, који је предлажио да се у насеље Стеван Синђелић опреми кантама за смеће и да се приступна саобраћајница прошири за једну траку;
8. Славица Петровић, која је предложила да се радницима који потражују неисплаћене зараде исплати једнократна новчана помоћ;
9. Стефан Стојиљковић, дипл. инж, који је предложио више мера за унапређење града у више областима:
* урбанистичко уређење града,
* побољшање инфраструктуре и
* област културе.

Уз предложене мере предлагач Стефан Стојиљковић није доставио конкретне финансијске показатеље.

Јавна расправа о нацрту Одлуке о буџету Града Ниша за 2024. годину одржана је у холу Градске кућe дана 06.12.2023.године од 1200 сати до 1500 сати у складу са објављеним позивом чиме је обезбеђено да у јавном и транспарентном поступку учествују сви заинтересовани грађани, представници удружења грађана, представници штампаних и електронских медија, стручна и остала јавност.

Присутнима се обратила Градоначелница, која се пре свега захвалила свима који су се одазвали позиву за учешће у јавној расправи, а након тога уз видео презентацију извршила анализу буџета Града Ниша од 2020. године до 2023. године.

Том приликом је Градоначелница истакла да је буџет за 2023. годину увећан за четири милијарде динара у односу на 2020. годину, а да је у протеклом периоду измирен један велики кредит, да су покренуте велике инвестиције, смањена незапосленост, као и да се смањио број деце која чекају на упис у вртиће.

Такође је Градоначелница указала на то да је у протеклом периоду Град Ниш добио три нова вртића и то у насељу Брзи Брод, 9. мај и на територији општине Медијана уз донаторство Фондације Ђоковић, да је улагано у обнову школа, да је почела изградња вртића у општини Пантелеј и Црвени Крст, као и да је отварена амбуланта у насељу Брзи Брод.

Градоначелница је рекла да је буџет за 2024. годину развојни, али и социјално орјентисан, и нагласила сређивање индустријске зоне Север која ће привући вели број инвеститора, чиме се смањити стопа незапослености и повећати приходи у буџету од пореза на зараде.

Председник Скупштине Града Ниша, већници, начелници градских управа и директор Канцеларије за локални економски развој упознали су присутне са оствареним резултатима и плановима за 2024. године.

Након извршеног упознавања са буџетом Града ниша за 2024. годину пружена је прилика присутним грађанима, представницима удружења грађана, представницима штампаних и електронских медија, стручној и осталој јавности да усменим путем дају предлоге, сугестије и мишљења о Нацрту одлуке о буџету Града Ниша за 2024. године.

За реч су се јавили:

1. Бранислав Јовановић, одборник у скупштини Града Ниша, који је предложио уређење Књажевачке улице, изградњу Врежинског моста и моста код улице Париске комуне који ће спојити две општине, изградњу школе на Булевару Св. Пантелејмон, изградњу фискултурне сале, изградњу кружног тока код улице 9. бригаде, затим изградњу станова за младе, изградњу библиотеке, реконструкцију Бали бегове куле, изградњу Арене у Нишу, уређење Бање Топило, излетишта Видриште и Бојанине воде;

2. Срђан Нонић, Главни и одговорни уредник портала Нишка Иницијатива, који је рекао да је кратко време од 24 часова за упознавање и разматрање одлуке о буџету;

3. Блашко Ђорђевић, који је говорио о исплати неисплаћених зарада на основу судских пресуда;

4. Небојша Ранчић, који је предложио да се изгради прихватилиште за животиње, затим је предложио да се удружење ЗОО Планет уведе као корисник средстава буџета, да се план поступног увођења родно одговорног буџетирања за 2024. годину објави на сајту Града Ниша;

5. Славица Петровић, која је предложила да се радницима који потражују неисплаћене зараде исплати једнократна новчана помоћ.

6. Саша Ранђеловић, као становник насеља Брзи Брод, похвалио је досадашње резултате градске власти у насељу Брзи Брод у погледу измештања Суводолског потока и изградње балон сале у школи и изразио очекивање да ће се и у наредном периоду наставити са улагањем.

 На сва питања и предлоге су одговорили Градоначелница Града Ниша, председник Скупштине Града Ниша, помоћница Градоначелнице, градски већници и начелници градских управе Града Ниша.

 Јавна расправа је завршена у 1500 часова.

НАЧЕЛНИЦА

ГРАДСКЕ УПРАВЕ ЗА ФИНАНСИЈЕ

Нина Илић